ผ่ายุทธศาสตร์ต่างประเทศ ธนาคารกรุงเทพ
โดย...ชลลดา อิงศรีสว่าง
5 พ.ย. 2558

โดย...ชลลดา อิงศรีสว่าง
รายได้จากเครือข่ายและสาขาต่างประเทศ คิดเป็นสัดส่วน 18-20% ของธนาคารที่มีกำไรใกล้ 2 หมื่นล้านบาท อย่างธนาคารกรุงเทพ นับว่าเป็นรายได้ที่ไม่น้อยเลย
ดังนั้น การกำหนดยุทธศาสตร์ธุรกิจต่างประเทศของธนาคารกรุงเทพย่อมไม่ธรรมดา ธนาคารตั้งสาขาอยู่ในประเทศที่มีบทบาทในการพัฒนาเศรษฐกิจไทยและภูมิภาค 30 สาขา เช่น จีน ญี่ปุ่น อังกฤษ สหรัฐอเมริกา และกลุ่มประเทศอาเซียน ซึ่ง ชาติศิริ โสภณพนิช กรรมการผู้จัดการ ธนาคารกรุงเทพ กล่าวว่า การกำหนดกลยุทธ์ทางธุรกิจให้แต่ละสาขาส่งเสริมงานซึ่งกันและกันเป็นสิ่งจำเป็น
“ลูกค้าในประเทศที่มีสาขาอาจจะต้องการลงทุนในอีกประเทศที่มีสาขาของธนาคารตั้งอยู่ ก็สามารถที่จะช่วยเหลือทั้งให้ข้อมูลติดต่อประสานงานและให้สินเชื่อแก่ลูกค้าได้ ทำให้สาขาแต่ละแห่งมีความหมายในการส่งเสริมกันและกัน” ชาติศิริ กล่าว
ตั้งแต่ที่ธนาคารกรุงเทพได้รับใบอนุญาตจากธนาคารกลางแห่งเมียนมาให้เปิดสาขาย่างกุ้ง โดยดำเนินการไปแล้วประมาณ 4 เดือน มีลูกค้าเข้ามาติดต่อทำธุรกรรมกับธนาคารซึ่งส่วนใหญ่เป็นลูกค้าจากภูมิภาคอาเซียนและลูกค้าท้องถิ่น คาดว่าจะได้รับการสนับสนุนเป็นอย่างดี
ชาติศิริ กล่าวว่า ธุรกิจที่ลูกค้าสนใจเข้ามาลงทุนมีตั้งแต่การซื้อขายสินค้า การนำเข้าและส่งออกสินค้าต่างๆ กลุ่มอุสาหกรรม และกลุ่มที่ใช้เงินทุนสูง ขณะนี้ธนาคารอยู่ในช่วงสร้างความสัมพันธ์และการแนะนำลูกค้า โดยธนาคารมุ่งหวังจะเป็นธนาคารไทยในภูมิภาคที่ลูกค้าจะเข้ามาทำธุรกิจในเมียนมาอยากให้คิดถึงธนาคารกรุงเทพเป็นอันดับแรก
“ในอีก 3-5 ปีข้างหน้า คาดว่าสาขาเมียนมาจะใหญ่ติด 1 ใน 5 ของธนาคาร เพราะมีศักยภาพในการขยายตัวสูงมาก ซึ่งเมียนมาเพิ่งเปิดประเทศยังมีโอกาสที่จะขยายธุรกิจอีกมาก” กรรมการผู้จัดการ ธนาคารกรุงเทพ กล่าว
ไชยฤทธิ์ อนุชิตวรวงศ์ ผู้ช่วยผู้จัดการใหญ่ ธนาคารกรุงเทพ กล่าวว่า ลูกค้ารายใหญ่ของธนาคารกรุงเทพในขณะนี้ คือ กลุ่มบริษัท ปตท. และกลุ่มเอสซีจี ธุรกิจที่สาขาเมียนมานี้ส่วนใหญ่จะเป็นการทำเทรดไฟแนนซ์
กอบศักดิ์ ภูตระกูล ผู้ช่วยผู้จัดการใหญ่ ธนาคารกรุงเทพ เปิดเผยว่า ในระยะเวลา 3-5 ปีที่ผ่านมาประเทศเมียนมามีการปรับตัวอย่างก้าวกระโดดสำหรับโอกาสในการทำธุรกิจ เนื่องจากยังมีช่องทางในการทำธุรกิจจากการพัฒนาด้านต่างๆ ของเมียนมา ทั้งการอุปโภคบริโภค ตลอดจนการคมนาคมต่างๆ โดยการเติบโตของเมียนมาปัจจุบันอยู่ที่ประมาณ 8% ซึ่งต่อไปอาจเติบโตไปแตะที่ระดับ 10% นักลงทุนจะเข้ามาลงทุนมากขึ้น แต่อาจมีการชะลอเพื่อให้ผ่านช่วงการเลือกตั้งที่กำลังจะเกิดขึ้น ถ้าทุกอย่างผ่านไปได้ดี นักลงทุนก็พร้อมจะเข้ามาทันที
“ขณะนี้มีอสังหาริมทรัพย์ใหญ่ๆ กำลังก่อสร้างเพิ่มมากขึ้น สนามบินมีเครื่องบินจำนวนมากจากการเปิดประเทศไม่กี่ปี การค้าขายมีการเติบโตอย่างรวดเร็ว ตอนนี้การส่งออกและนำเข้าอยู่ที่ประมาณ 60% การค้าชายแดนโตอย่างรวดเร็วเช่นกัน ถ้ามีการปรับปรุงเปลี่ยนแปลงการค้าชายแดนอาจจะเพิ่มขึ้น 3 เท่าจากปัจจุบันที่ประมาณเกือบ 1 แสนล้านบาท หากไปถึงปี 2563 อาจจะขึ้นไปถึงระดับ 2 แสนล้านบาท ซึ่งถือเป็นโอกาสของทั้งประเทศไทยและเมียนมาในการทำการค้าระหว่างชายแดน”
คเนศร์ บูรณสิน ผู้จัดการ ธนาคารกรุงเทพ สาขาย่างกุ้ง กล่าวว่า ธนาคารคาดว่าสาขาที่ย่างกุ้งจะมีการเติบโตตามการขยายตัวของเมียนมา ซึ่งการเลือกตั้งเป็นอีกก้าวของเสถียรภาพและความชัดเจน ส่วนสินเชื่อของธนาคารก็มีแนวโน้มจะโตสูง แต่อาจจะต้องรอติดตามว่ายอดสินเชื่อจะโตตามการเติบโตของประเทศหรือไม่ ซึ่งปัจจุบันการเติบโตของเมียนมาอยู่ที่ 8% โดยกลุ่มลูกค้าที่เข้ามาทำธุรกรรมในธนาคารจะเป็นลูกค้าท้องถิ่นและบริษัทร่วมทุน ซึ่งธนาคารจะให้คำปรึกษาในด้านการให้บริการทำให้ลูกค้าสามารถติดต่อกับคู่ค้าได้อย่างสะดวกมากขึ้น ธุรกรรมส่วนใหญ่ที่ทำจะเป็นการโอนเงินกลับไทย